Podad

Ar podad a zo ur meuz hengounel eus keginerezh Europa, poazhet en ur pod e pri poazhet (pe en ur gokell) lec'h ma lakaer kig (pe kilhevardon) ha legumajoù goañv, poazhet er bouilhoñs e-pad eurvezhioù, ken m'eo euvret ar bouilhoñs gant an aozennoù. 

Ur meuz kozh kozh eo, a gaver un tamm e pep lec'h en Europa gant aozennoù a bep seurt : kig-moc'h alies, e stumm silzigennoù, kig-sall, penn, morzhed, bruched, jaritell, lost, ha legumajoù goañv alies evel kaol, karotez, irvin, ach... Avaloù-douar a vez lakaet ivez alies, met ne veze ket ar boaz a-raok an XIX kantved. Kigoù all a gaver a-wechoù ivez : kig-bevin, kig-dañvad, kig-oan, kig-leue, kig-yar, kig-gwaz, kig skilyar pe kig-houad. Podadoù a c'hall bezañ, fardet gant pesked pe kresteneged ivez (legestr da skouer). 

Anvioù a bep seurt a zo evit envel ar meuz-se, hervez ar broioù :
 an hochepot er Flandrez, 
 ar podad giz Zurich (anvet züritopf) gant kig-moc'h, avaloù-dour ha kaol, 
 an eintopf en Alamagn (hag Elzas) gant kig-moc'h, kig-sall ha silzigoù,
 ar choukroutenn eus Elzas (sauerkraut) gant kaol-go, silzig, kig-sall, hag avaloù-douar alies,
 baeckeoffe, ur podad all eus Elzas gant tri c'hig, 
 ar podad giz Loren (anvet ivez potaye hag eintopf), ur seurt soubenn gant tammoù bara krazet, legumajoù ha kilhervardon, podad giz Arvern gant kig-moc'h ha kaol, 
 ar podad giz Frank-Kontelezh gant kilhervardon, kig mogedet ha kig-sezon, 
 ar podad giz Milano (anvet cassoeula e milaneg) gant salzigoù,  kostezennoù moc'h uhel, troad hoc'h, kaol Milano ha karotez,
 ar podad giz Savoia gant kaol, jaritell pe morzhedig-hoc'h, tammoù enez lart, diots, kig-sall, avaloù-douar, karotez ha legumajoù a bep seurt.
 ar podad giz Iwerzhon pe irish stew gant kig-dañvad, kig-sall, kaol hjag avaloù-douar. Meuz hengounel Gouel Sant Padrig eo. Gallout a ra bezañ aozet e stumm ur geusteurenn ivez.
 ar podad giz Berry (Bro-C'hall), daou bodad a zo : unan gant fav ruz poazhet er gwin ruz ha morzhedig-hoc'h, egile gant fer glaz Berry poazhet er gwin gwenn ha tammoù kig-moc'h.
 ar podad giz Bourgogn (Bro-C'hall) gant legumaj goañv (kaol, karotez, pour...), kudaouet gant kig-moc'h sall evel mell-kein pe morzhedig-hoc'h.

Ar ger "podad giz Breizh" a gaver el levrioù rekipeoù gall a vod meur a rekipe podadoù aozet ent-hengounel hervez broioù kozh Breizh : podad giz Kemper gant skoaziad voc'h, podad giz Roazhon gant tammoù kig-moc'h a bep seurt, podad giz An Elven gant kig-moc'h ha kig-bevin, podad gant bezin eus Molenez, podad giz Enez Sun gant farz-pod. Podadoù all a zo : gant sili-mor, gant skoaz-oan, gant tammoù kig-houad, gant silzig.

Meuzioù europat all a zo tost awalac'h ouzh ar podad, evel ar garbure e Gwaskogn (gant koñfiz, kaol hag avaloù-douar), ar pot-au-feu e Bro-C'hall (gant kig-bevin, pour, avaloù-douar, karotez, met chom a ra bouilhoñs paz'eo echu ar poazhadur), ar potaye e Gaume (Belgia), ar saladenn giz Liège... Gallout a reomp tostaat ar podad ouzh ar pozole eus Mec'hiko graet gant kig-yar pe kig-moc'h, maiz ha kaol.

Ar podad n'eo ket heñvel-tre ouzh ar geusteurenn rak poazhet e vez an aozennoù er bouilhoñs paz' eo poazhet ar geusteurenn gant un hilienn. Hag ar "pot-au-feu" a denn d'ar soubenn kentoc'h peogwir e chom bouilhoñs paz'eo echu ar poazhadur, hag eo euvret bouilhoñs ar podad gant e aozennoù.

Rummad:Meuzioù kudaouet
Rummad:Keginerezh Europa
Rummad:Kig-moc'h